recursal/SuperWikiNEXT-32B huggingface dataset:
**סוזן קרסטין רידג'** (באנגלית: **Susan Kerstin Ridge**; נולדה ב-1962) היא מייג'ור גנרל בדימוס בצבא בריטניה, אשר שימשה כמנכ"לית ענף השירותים המשפטיים של הצבא.

ביוגרפיה
--------

רידג' גדלה במערב אנגליה והתחנכה בצ'סטר. היא למדה היסטוריה באוניברסיטת בנגור, וסיימה את לימודיה ב-1984. לאחר מכן למדה משפטים באוניברסיטה למשפטים. ב-1989, הוסמכה רידג' כעורכת דין והתקבלה לאיגוד המשפטי של אנגליה ווילס. היא עבדה כעורכת דין בסוויין ג'ונסון רייט בצפון ויילס מ-1986 עד 1992, והתמחתה בדיני מקרקעין. ב-1992 התגייסה רידג' לצבא בריטניה וצורפה לענף השירותים המשפטיים של הצבא. ב-20 בספטמבר 2015 הועלתה לדרגת מייג'ור גנרל ומונתה למנכ"לית ענף השירותים המשפטיים של הצבא (DGALS). ב-1 בינואר 2019 הפכה לעמיתה במסדר האמבט. ב-5 ביולי של אותה שנה היא עזבה את תפקיד המנכ"לית, וב-18 באוקטובר של אותה שנה עזבה את הצבא.

קישורים חיצוניים
----------------

* 
* British Army appoints first female general
* British Army appoints first female general
* Meet Nicky Moffat, the highest ranked woman in the British army

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סוזן רידג'"**.
**ח'רבת אל-מוּטִלֶה** (בערבית: **خربة المطلة**) או בשפת התושבים: מוּטִלֶה, הוא כפר פלסטיני בנפת ג'נין, הכפר נמצא כ-24 ק"מ דרומית מזרחית מהעיר ג'נין והוא בגובה של כ-500 מטר מעל פני הים.

מקור השם
--------

משמעות המלה מוטלה (المطلة) היא: "המשקיפה" והשם ניתן לה על שום היותה במקום גבוה, ממנו ניתן להשקיף על עמק יזרעאל ועמק בית שאן, ובימים יפים ניתן אף לראות את עבר הירדן.

היסטוריה
--------

אחת מהמשפחות המייסדות של הכפר היא משפחת אלבְּזוּר (البزور). כאשר גרעין הכפר הוקם, הוא נקרא: ח'רבת אלבּזור (خربة البزور). המשמעות המילולית של השם: הגרעינים.

יסודות בתים רבים בכפר וכן הקומה הראשונה במסגד בכפר נבנו בימי האימפריה העות'מאנית.

חלק מתושבי הכפר השתתפו במרד הערבי הגדול ושניים מהם נהרגו על ידי הצבא הבריטי.

בשנת 1997 מנה הכפר 196 תושבים בשנת 2022 היו בכפר 490 תושבים.

המאה ה-21
---------

### חינוך

בכפר פועל בית ספר יסודי משותף לבנים ובנות, תלמידי התיכון לומדים ביישובים סמוכים וכ-30 מצעירי הכפר הם סטודנטים, רובם באוניברסיטה הערבית-אמריקאית ג'נין.

### תשתיות

לרשות התושבים עומד מגדל מים לשתייה, אולם הם תלויים במי גשמים לחקלאות וגידול בעלי חיים.

הכפר מחובר לכפר הסמוך אל מוע'יר וכן ישנם גנרטורים פרטיים.

הערות שוליים
------------

1. 1 2  palestineremembered.com, ח'רבת אלמוטילה, **Palestine Remembered**
2. 1 2 3 4 5 6  כתב התנועה, قرية المطلة - הכפר אלמוטילה, **פת"ח**, 2015
3. 1 2 3   סרטון אודות הכפר, משנת 2022 ובו ראיון עם ראש המועצה נאצר בְּזוּר, סרטון בערוץ "PalestineTV تلفزيون فلسطين", באתר יוטיוב (אורך: 07:53)
**דרור רפאל** (נולד ב-29 בינואר 1974) הוא סאטיריקן ושדרן רדיו ישראלי. התפרסם כחלק מהצמד "שי ודרור".

ביוגרפיה
--------

רפאל גדל ביהוד. בעל תואר שני ביישוב סכסוכים מאוניברסיטת בר-אילן. החל את דרכו הרדיופונית כשדרן ברדיו פיראטי בשם "רדיואקטיבי". משם המשיך לקול ישראל כמגיש רצועות מוזיקה ב-88FM. אחר-כך החל ללמוד ב"מכללת לוינסקי לחינוך", שם השלים תואר ראשון בלשון, חינוך ויהדות. לאחר מכן, חזר רפאל לשדר ברדיו כשהצטרף לצוות רדיו תל אביב, והחל להגיש את תוכנית ההיכרויות "בחסות החשיכה".

ב-1995 פגש את שי גולדשטיין, וברבות השנים השניים הפכו לצמד סטיריקנים מצליח בשם "שי ודרור". השניים שידרו תוכניות הומור וסאטירה ברדיו ובטלוויזיה, בהן "זו ארצנו" ו"שי ודרור". ב-2008 הצטרף לצוות הכותבים של תוכנית הסאטירה "ארץ נהדרת". באותה שנה החל להגיש את שעשועון הטריוויה הקומי "חידון האשליות" בערוץ 24, ואת השעשועון "ראש בקיר" לצד גולדשטיין בערוץ 10.

ב-2010 החל רפאל להנחות את השעשועון הטלוויזיוני "מישהו בבית?" בערוץ 10.

רפאל בעל טור בירחון הצרכנות של "גלובס". ב-2013 החל לכתוב טור שבועי בשבועון "סופהשבוע" מבית "מעריב השבוע".

רפאל מלמד רדיו באוניברסיטת אריאל בשומרון.

באוגוסט 2016 הסתיימו שידורי תוכנית הבוקר "שי ודרור" ברדיו 103FM. ביוני 2018 עלתה לאוויר תוכניתו החדשה ברדיו 103FM - "חליפות" - תוכנית ייעוץ משפטית המשודרת מדי יום שני בלילה. במסגרת התוכנית משוחח רפאל עם מאזינים, ומקשר בין שאלותיהם המשפטיות לבין שורה של עורכי דין ואנשי משפט מקצועיים. מעת לעת מוקדשת חלק מהתוכנית לפרשנות משפטית לאירועי השעה האקטואליים, בליווי עורך דין שמגיע לאולפן. בנובמבר 2018 שב להגיש תוכנית סאטירה שבועית בתחנה מדי חמישי בלילה, לצד הבדרנית הדר לוי.

בספטמבר 2018 השתתף בעונה הראשונה של נינג'ה ישראל VIP.

רפאל השתתף בתוכנית "הישרדות VIP עונה 2", ששודרה ב-2019 ברשת 13, והודח שלישי.

החל משנת 2020, מגיש דרור רפאל יחד עם הסטנד-אפיסט ארז קליימן, תוכנית בוקר יומית ברדיו 90FM.

החל משנת 2022, מגיש דרור רפאל יחד עם הסטנד-אפיסטית הדר לוי, פודקסט שבועי בשם "לא סותמים" מבית All•in. בפודקסט אשר מתפרסם בימי שישי, השניים סוקרים בהומור את אירועי השבוע.

חיים אישיים
-----------

רפאל מתגורר ביישוב קדימה. נשוי למרינה, ולהם שני בנים.

במהלך שנת 2014 הצטרף רפאל לסדרת הדוקו-ריאליטי "מחוברים" וסיפר על השינוי שחל בחייו. על כך שהתאהב בגבר, טום באום. עזב את אשתו וילדיו ועבר להתגורר איתו. ועל כך שהוא מגדיר את עצמו ביסקסואל. בשנת 2015 נפרדו השניים ורפאל חזר לאשתו.

קישורים חיצוניים
----------------

ויקישיתוף מדיה וקבצים בנושא **דרור רפאל** בוויקישיתוף
* דרור רפאל, ברשת החברתית פייסבוק
* דרור רפאל, ברשת החברתית אקס (טוויטר)
* דרור רפאל, במיזם "אישים" לתיעוד היצירה הישראלית
* דרור רפאל, במסד הנתונים הקולנועיים IMDb (באנגלית)
* דרור רפאל, דף שער בספרייה הלאומית
* איריס אברמוביץ', צחוק בעבודה, באתר ynet, 7 באוקטובר 2008
* יואב בירנברג, הרומן שלי עם אישתי, באתר ynet, 27 ביולי 2016
* מורן רגב, דרור רפאל על הפרידה משי גולדשטיין: "יש חברויות שלפעמים נגמרות", באתר ynet, 5 באוגוסט 2016
* חליפות - תוכניתו של דרור רפאל ב-103FM
* אתר למנויים בלבד גבי בר-חיים, הדרור האבוד, באתר "ידיעות אחרונות", 1 ביוני 2020

הערות שוליים
------------

1. ↑  מיקי לוין, ‏דרור רפאל אמנם יצא מהארון וחזר לאשתו, אבל בסופ"ש חגג עם האקס!, באתר מעריב אונליין, 16 ביוני 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007418963605171
* VIAF: 8429154923763163780003
* WorldCat: viaf-8429154923763163780003

 |
**מבחן** (או בדיקת) **בירגר** (באנגלית: **Buerger's test**) מתבצעת בהערכה של ספיקת דם עורקית. הוא נקרא על שמו של הרופא היהודי-אוסטרי-אמריקאי ליאו בירגר. זווית הימצאות כלי הדם, הנקראת גם הזווית של בירגר, היא הזווית שאליה יש להרים את הרגל לפני שהיא הופכת חיוורת בזמן שכיבה. באיבר עם מחזור דם תקין, האצבעות וכף הרגל נשארות ורודות, גם כשהאיבר מורם ב-90 מעלות. ברגל איסכמית, עלייה ל-15 מעלות או 30 מעלות למשך 30 עד 60 שניות עלולה לגרום לחיוורון. (חלק זה של הבדיקה בודק חיוורון גובה) זווית כלי דם של פחות מ-20 מעלות מעידה על איסכמיה חמורה.

ממצב ישיבה, במחזור דם רגיל, כף הרגל תחזור במהירות לצבע ורוד. כאשר יש מחלת עורקים פריפריאליים, הרגל תחזור לצבע הוורוד לאט יותר מהרגיל וגם תעבור דרך הוורוד הרגיל לצביעה בטווח האדום (רובור - אדמומיות) המכונה לעיתים קרובות כף רגל שקיעה. הסיבה לכך היא התרחבות העורקים בניסיון להיפטר מהפסולת המטבולית שהצטברה בהיפרמיה תגובתית. לבסוף כף הרגל תחזור לצבעה הרגיל. חלק זה של הבדיקה ידוע בתור בדיקת תלות.

הבדיקה עשויה לשמש גם לאבחון של אריתרומללגיה.

ראו גם
------

* בדיקת כלי דם היקפיים (אנ')
* קלאודיקציה (אנ')

הערות שוליים
------------

1. ↑  Browse NL, Black J, Burnand KG, Thomas WE (2005). *Browse's Introduction to the Symptoms & Signs of Surgical Disease* (4th ed.). CRC Press. p. 175. ISBN 978-0-340-81571-7.
2. ↑  Insall RL, Davies RJ, Prout WG (בדצמבר 1989). "Significance of Buerger's test in the assessment of lower limb ischaemia". *Journal of the Royal Society of Medicine*. **82** (12): 729–731. doi:10.1177/014107688908201209. PMC 1292415. PMID 2693712. `{{cite journal}}`:  (עזרה)
3. ↑   Wright WF, Rajachandran M (בפברואר 2017). "Buerger Test for Erythromelalgia Revisited". *The Journal of the American Osteopathic Association*. **117** (2): 124–126. doi:10.7556/jaoa.2017.023. PMID 28134954. `{{cite journal}}`:  (עזרה)/

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**דאנג ואן לאם** (בווייטנאמית: **Đặng Văn Lâm**; נולד ב-13 באוגוסט 1993) הוא כדורגלן וייטנאמי המשחק בעמדת השוער בטופנלנד בינה דין.

חיים אישיים
-----------

ואן לאם נולד במוסקבה לאב וייטנאמי ולאם רוסיה שעסקו באומנות הבמה. שמו הרוסי הוא "לב" אותו קראה אימו על שם שוער העבר לב יאשין. ואן לאם הוא נוצרי אורתודוקסי והוא הכדורגלן הראשון מדת זו שמשחק בנבחרת וייטנאם.

קריירת מועדונים
---------------

ואן לאם התחיל את הקריירה שלו בקבוצת הילדים של ספרטק מוסקבה ממנה עבר לזו של דינמו מוסקבה ובגיל 13 חזר לווייטנאם והצטרף לקבוצת הנוער של הואנג אן גיא לאי. ואן לאם חזר לווייטנאם וחתם בהואנג אנה גיא לאי וכעבור שנה הצטרף לקבוצה הבוגרת.

בקיץ 2013 חזר לרוסיה וחתם בדולסר מוסקבה, ממנה עבר כעבור עונה לרודינה מוסקבה. בעונת 2015 חזר להאיא פהונג במדיה שיחק ארבע עונות, אחריהן עזב אחרי תקרית עם חברו לקבוצה ואנשי הצוות המקצועי.

ב-7 ביוני 2019 חתם במואנגת'ונג יונייטד מליגת העל התאילנדית במדיה שיחק שנתיים. בינואר 2021 שוחרר מהמועדון וחתם בסרסו אוסקה מליגת העל היפנית. ב-6 ביולי 2021 ערך את הופעת הבכורה שלו בליגת האלופות האסיאתית בניצחון 0-5 נגד גואנגג'ואו R&F.

באוגוסט 2022 חזר לווייטנאם וחתם בטופנלנד בינה דין.

קריירה בינלאומית
----------------

בשנת 2015 הצטרף לנבחרת וייטנאם אותה היה זכאי לייצג בזכות מולדת אביו. ביוני 2017 ערך את הופעת הבכורה שלו בנבחרת בתיקו 0-0 נגד ירדן. ואן לאם היה שותף להגעה של הנבחרת לרבע גמר גביע אסיה בכדורגל 2019 ובכך שחזרה את הישג השיא שלה. בשמינית הגמר הדף פנדל בדו-קרב בעיטות עונשין נגד ירדן.

קישורים חיצוניים
----------------

ויקישיתוף מדיה וקבצים בנושא **דאנג ואן לאם** בוויקישיתוף
* דאנג ואן לאם, ברשת החברתית VK
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר ESPN

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דאנג ואן לאם"**.
**סבטוזר ט. נשיץ'** (בסרבית: **Светозар Т. Нешић**‏; 12 בנובמבר 1851 – 1927) היה קולונל סרבי אשר כיהן כממלא מקום ראש המטה הכללי הסרבי בין 1902-1903.

ביוגרפיה
--------

נשיץ' נולד בנגוטין ב-12 בנובמבר 1851. ב-1869 הוא החל ללמוד באקדמיה הצבאית הסרבית. ב-1874 הוא סיים את לימודיו והחל לשרת בחיל התותחנים בדרגת לוטננט משנה. במהלך המלחמה הסרבית-עות'מאנית (1876-1877) והמלחמה העות'מאנית-רוסית (1877-1878) הוא שימש כמפקד בריגדת קריינה. לאחר מכן שימש כשלישו הצבאי של המלך מילאן וכנספח צבאי בקונסטנטינופול. בין 1894-1897 הוא שימש כמרצה באקדמיה הצבאית הסרבית. לאחר מכן שימש כראש מחלקת ההיסטוריה במטה הכללי. ב-1902 הוא מונה באופן זמני לראש המטה הכללי הסרבי. למרות שהוגדר כממלא מקום, הוא כיהן בתפקיד כממלא מקום. בתפקידו זה, הוא ארגן מחדש את מערך הגיוס הסרבי, והכין תכנית חדשה למלחמה עם האימפריה העות'מאנית. תכנית שיושמה בהצלחה רבה במהלך מלחמת הבלקן הראשונה ב-1912. ב-1905 הוא פרש מהצבא עקב מצב בריאותי רעוע. הוא נפטר בבלגרד ב-1927.

במהלך הקריירה שלו הוא פרסם שישה ספרים בנושא תאוריה צבאית, וכן מאמרים רבים שפורסמו בכתבי עת צבאיים.

קישורים חיצוניים
----------------

* סבטוזר נשיץ'
**חיים אגמון** (1948 – 20 באפריל 2014) היה מנצח מקהלות, מעבד מוזיקלי ומלחין ישראלי בזמר העברי.

ביוגרפיה
--------

אגמון נולד באיזמיר שבטורקיה, והיה בן בכור להוריו, שלמה ומטילדה (מזל) פסח. משפחתו עלתה לישראל כשהיה בגיל חודשיים והתגוררה תחילה במעברת עולים בפרדס חנה עד שהתיישבה בבית שאן. הוא למד בבית הספר הדתי "שאול המלך" ובתיכון למד במגמה מקצועית. את שירותו הצבאי עשה בלהקת הנח"ל כאקורדיוניסט.

לאחר השירות הצבאי ליווה את רפי גינת באקורדיון, לאחר שפרש מלקהלת "הברושים".

בשנים 1971–1974 עבד כמנהל המוזיקלי של להקת הגבעטרון, ובשיתוף עם המשורר יצחק קינן הלחין את השירים "ים השיבולים" ו"עמק שלי", את "שיר על רעי" ו"בנתיבי אבי" למילים של דני בירן ושירים נוספים.

בשנים שלאחר מכן ניצח על מקהלות זמר נוספות והיה מעבד ומנהל מוזיקלי. אגמון היה מנצחה ומנהלה המוזיקלי של "חבורת הזמר גבעתיים" בשנים 1986–1988.

אגמון הקים סטודיו לעריכת מוזיקה, בו ערך עיבודים לשירים רבים בהלחנתה של הזמרת שושיה בארי-דותן, שירים מאת אוריאל זוהר והמשוררת אביבה גולן. מתוך שירים אלה, "מגדלור בלבבי" ו"חסד" נרקדים כריקודי עם בישראל ובעולם.

אגמון התגורר בתחילה בבית שאן, בהמשך בראשון לציון ולבסוף ברחובות. היה נשוי לפרח ואב לשלושה. הלך לעולמו בגיל 66, משחמת הכבד, ונטמן בבית הקברות ברחובות.

קישורים חיצוניים
----------------

* חיים אגמון, באתר שירונט
* חיים אגמון, באתר MusicBrainz (באנגלית)
* חיים אגמון, דף שער בספרייה הלאומית
* חיים אגמון, באתר MOOMA (בארכיון האינטרנט)
* עמי פרידמן, המלחין חיים אגמון הלך לעולמו, באתר ynet, 20 באפריל 2014
* אלי אלון, זוכרים את המלחין והיוצר חיים אגמון, באתר News1 מחלקה ראשונה, 27 באפריל 2016
* חיים אגמון באסופת "מלחיני משוררים ישראלים" בעריכת דודו אלהרר, האתר של נילי דגן

הערות שוליים
------------

1. ↑  נחמה גנוסר, בבית שאן יש נוער נפלא, על המשמר, 6 במאי 1974
2. ↑  דידי יזרעאלי, בולדוזר, חדשות, 20 בנובמבר 1986
3. ↑  שוש אביגל, הגבעטוון צריך לפרוש, חדשות, 18 באוגוסט 1989
4. ↑  ניצן פינקו, מת יצחק קינן, ראש מועצת בית שאן לשעבר שכתב את "ים השיבולים" ו"עמק שלי", באתר הארץ, 15 באוקטובר 2021
5. ↑  ראו למשל השיר בעיבודו של חיים אגמון, באתר יוטיוב
6. ↑  בן שלו, המוזיקאי חיים אגמון הלך לעולמו בגיל 66, באתר הארץ, 21 באפריל 2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007501078605171
* MusicBrainz: a02a28de-f54c-492c-b17e-4343c262db84

 |
פירוש נוסף ערך זה עוסק בסוג של דג. אם התכוונתם לסוג צמח, ראו צלפיים.

צלף ממין *Toxotes chatareus*
סרטון על צלף בצליפה.
**דג הצלף** (שם מדעי: *Toxotes*) הוא סוג דג יחידי במשפחת ה**צלפיים** שבסדרת הדקראים. מיני הסוג ידועים בדרך הייחודית בה הם צדים את טרפם. הם ניזונים בעיקר מחרקי יבשה, אותם הם מאתרים מתוך המים ויורקים עליהם זרם מים חזק שמפיל אותם למים. הם חיים בעיקר במים מליחים בשפכי נהרות וביערות מנגרובים, אך עשויים להימצא גם בים הפתוח, במעלה הנהר או אף במים מתוקים. תפוצתם היא בחופי האוקיינוס ההודי, מהודו ועד הפיליפינים, באוסטרליה ובפולינזיה.

גודלם של מינים מסוימים הוא 5-10 ס"מ בעוד אחרים עשויים להגיע ל-40 ס"מ. הם משמשים גם כדגי נוי.

ציד ותזונה
----------

כשהצלף משחר לטרף, הוא שט סמוך לצמחים שגדלים מחוץ למים ותר אחרי חרקים ועכבישים שנמשכים לצמחים אלו. עינו של הצלף חדה מאוד ובנוסף הוא מסוגל לנתח את שבירת האור שעובר דרך פני המים ולפצות עליה כשהוא מכוון למטרה. כאשר הוא מבחין בטרף הוא מתקרב לפני המים, מוציא את פיו החוצה מהמים ויורק או מתיז זרם מים על הטרף. המים יוצאים כך דרך חריץ מיוחד שקיים בחלק העליון של פיו, אליו הוא מצמיד את לשונו ויוצר בכך מעין צינור. באמצעות כיווץ הזימים שלו הוא מפעיל לחץ על המים שנורים החוצה בדיוק למרחק של 2-3 מטרים. הזרם עצמו עשוי להגיע למרחק רב יותר, אך אז הוא אינו מדויק. זרם המים פוגע בטרף ומפיל אותו למים והדג אוכל אותו שם. במקרים בהם היריקה לא מפילה את הטרף, ימשיך הצלף לירוק עד להפלתו, כשהוא מסוגל לחזור על כך 4-5 פעמים ב-40 שניות. פריט בוגר הוא מנוסה מספיק כדי להצליח לפגוע במטרה כמעט תמיד כבר בניסיון הראשון. הצעירים מתחילים את ניסיונות הציד שלהם כשהם בגודל 2.5 ס"מ בערך. בתקופה זו של חייהם ניסיונם לא מספיק כדי להבטיח פגיעה ולכן הם צדים בקבוצות, דבר שמגדיל את הסיכוי שהטרף אכן יפגע בסוף. הם גם לומדים לדייק יותר כאשר הם רואים דג אחר מצליח ומחקים אותו. במקרים בהם הטרף קרוב מספיק למים, עשוי הצלף לקפוץ החוצה מהמים לגובה של פי 2.5 מאורך גופו ולתפוס אותו בפיו מבלי להשתמש ביריקה.

גם הפריטים הבוגרים עשויים לצוד סמוך לפריטים אחרים, ולעיתים דג אחד מפיל את הטרף בעוד אחר תופס אותו במים בפועל.
הציד הזה מספיק בפני עצמו להוות את תזונתם של הדגים.

מיון
----

זהו סוג יחיד במשפחה ובו שבעה מינים:

* *Toxotes blythii*
* *Toxotes chatareus*
* *Toxotes jaculatrix*
* *Toxotes kimberleyensis*
* *Toxotes lorentzi*
* *Toxotes microlepis*
* *Toxotes oligolepis*

קישורים חיצוניים
----------------

ויקישיתוף מדיה וקבצים בנושא **צלף** בוויקישיתוף
* צלף, באתר ITIS (באנגלית)
* צלף, באתר NCBI (באנגלית)
* צלף, באתר Animal Diversity Web (באנגלית)
* צלף, באתר GBIF (באנגלית)
* וידאו באתר Educated Earth
* וידאו של צלף צד זבוב
* כתבה על יכולות הצלף

הערות שוליים
------------

1. ↑  מחקר על הפאונה בגופי המים באוסטרליה, עמוד 40-41
2. ↑  מאמר מאתר אוניברסיטת קורנל
3. ↑  באתר עיתון הטלגרף הבריטי
4. ↑  מחקר על ציד ותזונת הדגים
5. ↑  כתבה באתר הדיילימייל
6. ↑  קורנל, עמוד 5
7. ↑  מחקר על מאפייני קפיצת הדג
8. ↑  חדשות המדע
**רבקה רודריגז דה אנדרדה** (בפורטוגזית: **Rebeca Rodrigues de Andrade**; נולדה ב-8 במאי 1999) היא מתעמלת ברזילאית, אלופה אולימפית (טוקיו 2020) ופעמיים אלופת עולם (2021 ו-2023) בתרגיל קפיצות. אלופת עולם (2022) וסגנית אלופת עולם (2023) בקרב רב.

ביוגרפיה
--------

אנדרדה נולגה וגדלה בגווארוליוס, סן פאולו, היא אחת משמונה ילדים של אם חד הורית, רוזה. אמה ניקתה בתים. היא החלה בהתעמלות כשהייתה בת ארבע לאחר שדודתה לקחה אותה לחדר הכושר שבו עבדה. כשהייתה בת תשע עברה להתאמן בקוריטיבה, ושנה לאחר מכן עברה לריו דה ז'ניירו כדי להתאמן בפלמנגו.

### 2021

#### אלופה אולמפית

באולימפיאדת טוקיו היא זכתה בשתי מדליות, זהב וכסף. מדליית זהב בתרגיל קפיצות בתוצאה של 15.083 נק', לפני מיקיילה סקינר מארצות הברית (14.916 נק') ויאו סאו-ג'אונג מקוריאה הדרומית (14.733 נק'). מדליית כסף בתחרות קרב רב בתוצאה של 57.298 נק', אחרי סוניסה לי מארצות הברית (57.433 נק') ולפני אנג'לינה מלניקובה מרוסיה (57.199 נק'). נוסף לכך, היא סיימה במקום חמישי בתרגיל קרקע בתוצאה של 14.033 נק'.

#### אלופת עולם בקפיצות

באליפות העולם שנערכה בקיטקיושו, יפן באוקטובר אותה שנה היא זכתה בשתי מדליות, זהב וכסף. מדליית זהב בתרגיל קפיצות בתוצאה של 14.966 נק', לפני אסיה ד'אמטו מאיטליה (14.083 נק') ואנג'לינה מלניקובה מרוסיה (13.966 נק') ומדליית כסף בתרגיל מקבילים מדורגים בתוצאה של 14.633 נק', אחרי ויי שיאויואן (14.733 נק') ולפני לו רואי (14.633 נק'), שתיהן מהרפובליקה העממית של סין. נוסף לכך, היא סיימה במקום שישי בתרגיל קורה בתוצאה של 12.500 נק'.

### 2022

#### אלופת עולם בקרב רב

באליפות העולם שנערכה בליברפול, הממלכה המאוחדת באוקטובר 2022 היא זכתה בשתי מדליות, זהב וארד. מדליית זהב בתחרות קרב רב בתוצאה של 56.899 נק', לפני שיליס ג'ונס מארצות הברית (55.399 נק') וג'סיקה גאדירובה מהממלכה המאוחדת (55.199 נק'). מדליית ארד בתרגיל קרקע ביחד עם ג'ייד קארי מארצות הברית בתוצאה של 13.733 נק', אחרי ג'סיקה גאדירובה (14.200 נק') וג'ורדן צ'יליס מארצות הברית (13.833 נק'). נוסף לכך, היא סיימה במקום רביעי בתחרות הקבוצתית בתוצאה של 159.661 נק' ופעמיים במקום שמיני בתרגיל מקבילים מדורגים בתוצאה של 12.800 נק' ובתרגיל קורה בתוצאה של 12.733 נק'. 

### 2023

באליפות העולם שנערכה באנטוורפן, בלגיה באוקטובר 2023 זכתה ב-5 מדליות, 1 זהב,3 כסף ו-1 ארד. מדליית זהב בתרגיל קפיצות, בפעם השנייה בקריירה שלה, בתוצאה של 14.750 נק', לפני סימון ביילס מארצות הברית (14.549 נק') ויאו סאו-ג'אונג מקוריאה הדרומית (14.416 נק'). מדליות כסף בתחרות הקבוצתית בתוצאה של 165.530 נק', אחרי ארצות הברית (167.729 נק') ולפני צרפת (164.064 נק'), בתחרות קרב רב בתוצאה של 56.766 נק', אחרי סימון ביילס (58.399 נק') ולפני שיליס ג'ונס (56.332 נק') ובתרגיל קרקע בתוצאה של 14.500 נק', אחרי סימון ביילס (14.633 נק') ולפני פלביה סרייבה חברתה לנבחרת (13.966 נק'). מדליית ארד בתרגיל קורה בתוצאה של 14.300 נק', אחרי סימון ביילס (14.800 נק') וג'ואו יקין מהרפובליקה העממית של סין (14.700 נק').

תארים והישגים
-------------

בשנת 2021 זכתה בתואר ספורטאית השנה בברזיל.

קישורים חיצוניים
----------------

ויקישיתוף מדיה וקבצים בנושא **רבקה אנדרדה** בוויקישיתוף
* רבקה אנדרדה, ברשת החברתית פייסבוק
* רבקה אנדרדה, ברשת החברתית אינסטגרם
* רבקה אנדרדה, באתר הוועד האולימפי הבין-לאומי
* רבקה אנדרדה, באתר olympedia.org
* רבקה אנדרדה, באתר התאחדות ההתעמלות הבין-לאומית
קערה בדוגמת מילפיורי
חרוזי מילפיורי ממוראנו, שנות ה-20 של המאה ה-20
**מילפיורי** (באיטלקית: **Millefiori** - "אלף פרחים") היא טכניקת להכנת יצירות אמנות מזכוכית.

במחצית השנייה של המאה ה-15 לפנה"ס פותחה במסופוטמיה טכניקה ליצירת כלים ותכשיטים עתירי צבע מזכוכית. טכניקה זו התפתחה מאוד במצרים העתיקה והגיעה לשיא פריחתה בסדנאות ההלניסטיות והרומיות. שמה היה "זכוכית הפסיפס".

ישנם שלושה שלבים ליצור דוגמאות זכוכית הפסיפס; ראשית, מצמידים כמה מוטות זכוכית בצבעים שונים לפי הדגם הרצוי ומתיכים אותם יחדיו למוט אחד בעל צבעים רבים. שנית, מותחים את המוט המורכב בעזרת צבת עד שמתקבל חוט ארוך ודק. צורת הדגם שעוצב קודם לכן נשמרת אך הוא הולך וקטן. בשלב השלישי והאחרון, חותכים את המוט הצבעוני לפרוסות דקות, שעל פניהן מתקבל ציור דו-ממדי.

ברבות השנים התגלגלה הטכניקה למקומות רבים ומגוונים בעולם עד לנחיתתה במאה ה-14 באי מוראנו בוונציה שבאיטליה. בגלגולה הנוכחי שמהּ "מילפיורי" – אלף פרחים באיטלקית, על שם הדוגמה הצבעונית המפורסמת.

בעת האחרונה הועתקה הטכניקה לשימוש בחומרים רכים כמו בצק סוכר וחימר פולימרי. החימר הפולימרי הפופולרי בשימוש אמנים ומעצבים בני זמננו רך מטבעו ועל כן את פעולת ה"התכה" והצמצום מבצעים בגלגול ובהידוק ידניים המקנים תוצאות חדות מדויקות ועשירות יותר מן הזכוכית.

ראו גם
------

* מילפלר (Mille-Fleurs) - מונח המתייחס לרקע עמוס ציורי פרחים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מילפיורי** |
| ויקישיתוף תמונות ומדיה בוויקישיתוף: **מילפיורי** |

* מילפיורי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007531330205171
* LCCN: n99024916
* VIAF: 184006354
* WorldCat (עם VIAF): 184006354

 |
**יוהאן איוואר הידרשטט** (בשוודית: **Johan Ivar Hederstedt**;‏ נולד ב-26 באוגוסט 1943) הוא גנרל שוודי בדימוס אשר שימש כמפקד העליון (מקביל לרמטכ"ל) התשיעי של צבא שוודיה.

ביוגרפיה
--------

הידרשטט נולד ב-26 באוגוסט 1943, בנֵשֶה שבמחוז ינשפין. אביו היה אוברסט-לויטננט בצבא השוודי. הוא למד באקדמיה הצבאית המלכותית, וב-1966 הוצב כלויטננט ברגימנט אלבסבורג. ב-1969 הוא החל ללמוד בבית הספר לצוערים של חיל הרגלים השוודי. בין 1974–1976 הוא עבר את קורס הסגל של הצבא השוודי. לאחר מכן שרת במחלקת המבצעים של הפיקוד העליון עד 1981, אז נשלח לקפריסין כמפקד הגדוד השוודי של כוח שמירת השלום של האו"ם. ב-1982 חזר לשוודיה ומונה למפקד פלוגה ברגימנט סמולנד. ב-1986 הוא הועבר לפקד על גדוד ברגימנט בוהוסלן.

ב-1988 הוא הועלה לדרגת אוברסט ונשלח ללבנון כמפקד הגדוד השוודי של יוניפי"ל. לאחר חזרתו לשוודיה, מונה למפקד בריגדה במשמר המלכותי השוודי, וכיהן בתפקיד עד 1993. לאחר מכן מונה למפקד הדיוויזיה המערבית עד 1996, אז הועלה לדרגת גנרל-מאיור ומונה למפקד המשימות הבינלאומיות של צבא שוודיה. במאי 1997, הוא הוביל תרגיל צבאי רחב היקף בגרמניה בשם "שותפות לשלום". בתרגיל השתתפו 1,900 קצינים מ-28 מדינות שונות. באותה שנה הוא מונה ליועצו הצבאי של שר ההגנה ביורן פון סידוב. במהלך שנות ה-90, הוא פיקח על הכוחות השוודיים שהשתתפו במשימות שמירת שלום בבוסניה והרצגובינה, מקדוניה הצפונית וקוסובו. 

ב-30 ביוני 2000 הוא הועלה לדרגת גנרל ומונה למפקד העליון (מקביל לרמטכ"ל). בשנת 2001 הוא שימש גם כנשיא התורן של הוועדה הצבאית של האיחוד האירופי. ב-31 בדצמבר 2003 הוא התפטר מהתפקיד ופרש מהצבא.

קישורים חיצוניים
----------------

ויקישיתוף מדיה וקבצים בנושא **יוהאן הידרשטט** בוויקישיתוף
* ריאיון עם הידרשטט ברדיו שוודיה

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 5132 1032
* SELIBR: 211255
* VIAF: 36892815
* WorldCat: viaf-36892815

 |
התחנה לבריאות הנפש בקריית היובל
**הרצח בתחנה לבריאות הנפש בירושלים** התרחש ב-8 בספטמבר 1992. אדם שטופל בתחנה לבריאות הנפש בשכונת קריית היובל רצח ביריות ארבע מעובדות התחנה. האירוע הסתיים לאחר שהוא נהרג על ידי המשטרה.

אירוע הרצח
----------

איתן מור, יליד 1970, סבל מבעיות נפשיות. הוא טופל בתחנה בקריית היובל על ידי הפסיכולוגית ונדי ווקר.

ב-8 בספטמבר 1992 נכנס מור לבניין התחנה כשהוא חמוש בתת מקלע מדגם עוזי ובאקדח. כלי הנשק נמסרו לו במסגרת עבודתו בחברת אבטחה. בתוך הבניין ירה והרג את ונדי ווקר. בנוסף ירה והרג שלוש עובדות סוציאליות. שתיים מן הנשים שנרצחו היו בהריון.

לאחר הרצח עלה מור על גג הבניין. המשטרה ניהלה אתו משא ומתן לעיני מצלמות כלי התקשורת. לאחר זמן מה הוא נורה ונהרג על ידי שוטר של הימ"מ.

תביעת פיצויים
-------------

משפחתה של אחת מהעובדות הסוציאליות הגישה תביעה לפיצויים נגד מדינת ישראל וההליכים המשפטיים נמשכו שנים. 

בספטמבר 2011 פסק בית המשפט המחוזי כי מדינת ישראל התרשלה בכך שאפשרה את גיוסו של הרוצח לצה"ל ואת עבודתו בחברת שמירה שהצריכה נשיאת נשק, וזאת בעת שהיה מאובחן כחולה נפש, והורה לה לשלם פיצויים למשפחת הנרצחת.

קישורים חיצוניים
----------------

* יוסי אלי, לאחר 19 שנה: משפחת העובדת שנרצחה תזכה לפיצוי, Nrg, ‏3 באוקטובר 2011, באתר מקור ראשון
**ג'ון מרטין קולינס השלישי** (באנגלית: **John Martin Collins III**; נולד ב-23 בספטמבר 1997) הוא כדורסלן אמריקאי המשחק בעמדת הפאוור פורוורד בקבוצת יוטה ג'אז מליגת ה-NBA.

נעורים וקריירת מכללות
---------------------

קולינס נולד בלייטון שביוטה. שני הוריו שירתו בצבא, והוא גדל בגואם, בטורקיה, באיי הבתולה (עם הורי אמו), במדינת וושינגטון ובווסט פאלם ביץ' שבפלורידה. בנעוריו התגרשו הוריו, והוא נותר עם אמו. בתקופת לימודיו בתיכון נבחר לכדורסלן השנה בפלורידה בתיכונים דרג 4A. 

בשנים 2015–2017 שיחק בליגת המכללות בקבוצת הכדורסל של אוניברסיטת וייק פורסט. בשנתו הראשונה היה שחקן מחליף וקלע 7.3 נקודות בממוצע למשחק. בשנתו השנייה פתח בכל 33 משחקי הקבוצה והשיג ממוצעים של 19.2 נקודות ו-9.8 ריבאונדים למשחק. וייק פורסט הודחה בסיבוב הראשון של טורניר אליפות המכללות. בתום העונה נבחר לחמישיית העונה ולשחקן המשתפר של ליגת ה-ACC. לאחר שתי עונות החליט לוותר על המשך לימודיו באוניברסיטה והעמיד עצמו לבחירה בדראפט ה-NBA.

קריירה מקצועית
--------------

בדראפט 2017 נבחר קולינס במקום ה-19 על ידי אטלנטה הוקס. לאורך עונת הרוקי שלו קלע 10.5 נקודות בממוצע למשחק, ובסיומה נבחר לחמישיית הרוקיז השנייה של העונה. בעונה הבאה היה הקלעי המוביל של ההוקס עם ממוצע של 19.5 נקודות למשחק.

בנובמבר 2019, לאחר חמישה משחקים בעונת 2019/2020, הושעה קולינס על ידי ליגת ה-NBA מ-25 משחקים, בשל נטילת הורמון גדילה.

ב-7 ביולי 2023 הועבר בטרייד ליוטה ג'אז עבור רודי גיי.

סטטיסטיקות הקריירה
------------------

### בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2017/2018 | אטלנטה | **74** | 26 | 24.1 | 0.576 | 0.340 | 0.715 | 7.3 | 1.3 | 0.6 | 1.1 | 10.5 |
| 2018/2019 | אטלנטה | 61 | **59** | 30.0 | 0.560 | 0.348 | 0.763 | 9.8 | **2.0** | 0.4 | 0.6 | 19.5 |
| 2019/2020 | אטלנטה | 41 | 41 | **33.2** | **0.583** | **0.401** | **0.800** | **10.1** | 1.5 | **0.8** | **1.6** | **21.6** |
| **קריירה** |  | 176 | 126 | 28.3 | 0.571 | 0.369 | 0.757 | 8.8 | 1.6 | 0.6 | 1.1 | 16.2 |

קישורים חיצוניים
----------------

ויקישיתוף מדיה וקבצים בנושא **ג'ון קולינס** בוויקישיתוף
* ג'ון קולינס, ברשת החברתית אקס (טוויטר)
* ג'ון קולינס, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN
* פרופיל, באתר אוניברסיטת וייק פורסט

הערות שוליים
------------

1. ↑  קולינס מושעה מ-25 משחקים בשל נטילת הורמון גדילה, באתר ESPN,‏ 5 בנובמבר 2019
**באדן פאוול דה אקינו** (בפורטוגזית: **Baden Powell de Aquino**‏; 6 באוגוסט 1937 – 26 בספטמבר 2000) היה גיטריסט בוסה נובה ברזילאי.

ביוגרפיה
--------

באדן פאוול נולד בריו דה ז'ניירו, ברזיל. אביו קרא לו על שמו של הגנרל רוברט באדן פאוול. כשהיה בן 3 משפחתו עברה לגור בפרבר בעיר ריו דה ז'ניירו. לסביבה החדשה שבה הוא חי הייתה השפעה רבה עליו ומוזיקאים מפורסמים רבים עברו בביתו במהלך שנות נערותו. הוא התחיל ללמוד גיטרה אצל ג'יימי פלורנס שהיה גיטריסט שורו מפורסם בשנות ה-40. פואל התגלה כגיטריסט מוכשר מאוד וזכה בתחרויות רבות עוד בצעירותו. בגיל 15 הוא כבר ניגן באופן מקצועי יחד עם זמרים ולהקות בסגנונות שונים. בצעירותו באדן פאוול אהב מאוד לנגן סווינג וג'אז, אבל הוא ידוע בעיקר כגיטריסט בוסה נובה ברזילאי יוצא מן הכלל.

פרסומו הראשון הגיע לאחר שהלחין את שירו של בילי בלנקו ב-1959. השיר נקרא "Samba Triste" וזכה להצלחה רבה ובוצע על ידי אמנים רבים כמו סטן גץ וצ'ארלי בירד באלבומם "ג'אז סמבה".

ב-1963 פגש את המשורר-פזמונאי ויניסיוס דה מוראיס והחל שיתוף פעולה שהוליד קלאסיקות מהמוזיקה הברזילאית של שנות ה-60. למרות שהבוסה נובה הייתה המוזיקה האהובה בברזיל של שנות ה-60 באדן וויניסיוס רצו להתעלות הסאונד האהוב על ידי שילוב של סגנונות אפרו ברזילאים וסמבה מריו דה ז'ניירו. התוצאה הייתה האלבום "Os Afro-Sambas de Baden e Vinícius" שיצא ב-1966.

במהלך אותן שנים הוא למד הרמוניות מורכבות, והוציא הקלטות בחברות תקליטים ברזילאיות, צרפתיות, וגרמניות. בנוסף עבד כגיטריסט אולפן בברזיל.
בשנות ה-70 הרבה להקליט באירופה וברזיל. את שנות ה-80 הוא העביר בצרפת ובגרמניה ופרש באופן זמני. ב שנות ה-90 חזר לברזיל יחד עם משפחתו ושם המשיך להקליט ולהופיע. בסוף שנות ה-90 עבר גמילה מאלכוהול אך למרות זאת הידרדר מצבו הבריאותי, והוא נפטר בשנת 2000 מדלקת ריאות.

בגיל 19 החליט להפסיק לנגן על גיטרה חשמלית. הוא ניגן על גיטרה קלאסית במשך כל הקריירה שלו. נוסף על סמבה ובוסה נובה הוא התעניין בסגנונות מוזיקליים רבים והושפע בעיקר מהג'אז האמריקאי, במיוחד בי-בופ וסווינג, ומן הגיטריסט דג'אנגו ריינהארדט. הוא ביצע את הסטנדרטים המפורסמים 'Round Midnight של ת'לוניוס מונק ואת All the Things you Are של ג'רום קרן באלבום הסולו הראשון שלו.
בסגנון הנגינה המפותח של באדן פאוול אפשר להבחין בשילוב של הרמוניות ג'אז מורכבות וטכניקת נגינה קלאסית יחד עם מקצב הבוסה נובה האופייני המנוגן ביד ימין.

קישורים חיצוניים
----------------

* 

* אתר האינטרנט הרשמי של באדן פאוול

ויקישיתוף מדיה וקבצים בנושא **באדן פאוול** בוויקישיתוף

* באדן פאוול, במסד הנתונים הקולנועיים IMDb (באנגלית)
* באדן פאוול, במסד הנתונים הקולנועיים KinoPoisk (ברוסית)
* באדן פאוול, באתר AllMusic (באנגלית)
* באדן פאוול, באתר MusicBrainz (באנגלית)
* באדן פאוול, באתר Discogs (באנגלית)
* באדן פאוול, באתר Songkick (באנגלית)
* באדן פאוול, באתר SecondHandSongs
* באדן פאוול, באתר DNCI

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007506576505171
* BNE: XX1507046
* BnF: cb138910451 (data)
* CANTIC: a11021007
* GND: 124022227
* ICCU: UBOV509723
* ISNI: 0000 0000 8138 6259
* LCCN: n83127203
* MusicBrainz: ba617653-44e4-404f-91cd-f74adce5687d
* NTA: 070995508
* SNAC: w6g49412
* SUDOC: 079000290
* VIAF: 59268775
* WorldCat: lccn-n83127203

 |
**בית הכנסת נוז'יק** (בפולנית: **Synagoga Nożyków**) הוא היחיד מבתי הכנסת בוורשה ששרד את השואה. בית כנסת זה ממוקם ברחוב טווארדה 6 בוורשה בירת פולין. בית הכנסת נחנך בשנת 1902. הוקם בכספי משפחת נוז'יק, ונקרא על שמם.

הקמת בית הכנסת
--------------

זלמן ורבקה נוז'יק היו זוג יהודים עשירים חשוכי ילדים, שהקדישו את הונם לבניית בית כנסת חדש בורשה. הם מינו לצורך כך ועדה מקרב נכבדי הקהילה בעיר, בראשם עמד זלמן נוז'יק עצמו. בשנת 1893, רכשה הוועדה את הקרקע ברחוב טווארדה 6 לצורך בניית בית הכנסת, בסכום של 157,000 רובל. הבניה שנמשכה 4 שנים (1898-1902) עלתה בסופו של דבר 250,000 רובל. הסכום כולו שולם על ידי משפחת נוז'יק. בל"ג בעומר תרס"ב (1902) נחנך המבנה המפואר של בית הכנסת בטקס חגיגי. פחות משנה לאחר מכן, נפטר זלמן נוז'יק. אשתו רבקה, נפטרה בשנת 1914.

פעילות בבית הכנסת
-----------------

בבית הכנסת כיהן פרופ' מאיר בלבן, אשר נאומיו משכו רבים לבית הכנסת. אופיין המפואר של התפילות שנערכו בבית הכנסת היוו אף הן מקור משיכה. על ההווי המוזיקלי בבית הכנסת היה אחראי מנצח המקהלה אברהם צבי דוידוביץ'. המקהלה הורכבה מגברים ונערים, ליוותה את החזן ושרה יצירות ליטורגיות של מלחינים ידועים. במהלך השנים שימשו כחזנים ראשיים בבית הכנסת, שלמה הרשמן (אחיו הצעיר של החזן מרדכי הרשמן), משה לוינסון וגרשון סירוטה. בבית הכנסת שימש גם "חזן שני" שהיה סגן לחזן הראשי. בין החזנים ששמשו בתפקיד זה היו יעקב לוינסון ואברהם ברקין (אביו של החזן יעקב ברקין), לעיתים היה זה סולן מן המקהלה.

הרב והמטיף הראשון בבית הכנסת היה הרב הגאון אבא חיים מיקלישנסקי זצ"ל. מיקלישנסקי התחנך בישיבת וולז'ין והיה בין חתניו של רבה של וורשה, הרה"ג שמואל זענוויל קלפפיש זצ"ל, שנפטר בשנת 1902.

הבניין עבר שיפוץ בשנת 1923. לרגל הפתיחה המחודשת נערך בבית הכנסת טקס בו הופיעה מקהלת בית הכנסת בניצוח דוידוביץ' אשר ליוותה את החזן גרשון סירוטה.

מלחמת העולם השנייה
------------------

בתחילת הכיבוש הנאצי בפולין, נכלל בית הכנסת בתחום הגטו ויהודים הורשו להתפלל בו. עם צמצום הגטו, הוצא בית הכנסת מחוץ לתחום והמבנה הוחרם וחולל על ידי הפיכתו לאורוות סוסים ומחסן למספוא. בית הכנסת ניזוק בהפצצות בעקבות המרד הפולני בשנת 1944.

מאז מלחמת העולם השנייה
----------------------

עם תום המלחמה, שופץ בית הכנסת ונפתח מחדש לציבור בסוף שנות הארבעים. 

בשנים 1950-1947 כיהן כחזן ראשי בבית-הכנסת החזן ישראל שטוקהמר.

בשנת 1977 החלו עבודות לשיפוץ והרחבת בית הכנסת. על המבנה נוסף אגף, שיועד למשרדי הקהילה היהודית בורשה. הפתיחה המחודשת נערכה בסימן 40 שנים למרד גטו ורשה, בתאריך 18 באפריל 1983. בפתיחה נכחו מנהיגים יהודיים מפולין ומהעולם וכן נציגי הכנסייה הקתולית בפולין.

בשנות התשעים היווה בית הכנסת יעד להתקפות אנטישמיות, ובשנת 1997 אף הוצת, ונגרם נזק למבנה.

כיום משמש בית הכנסת את הקהילה היהודית הקטנה בורשה.

קישורים חיצוניים
----------------

ויקישיתוף מדיה וקבצים בנושא **בית הכנסת נוז'יק** בוויקישיתוף
* 

* אתר האינטרנט הרשמי של בית הכנסת נוז'יק
* סיור וירטואלי בבית הכנסת נוז'יק
* עוד על בית הכנסת נוז'יק, באתר בית התפוצות
נקניקייה בלחמנייה ארוכה עם חרדל וקטשופ
דוכן רחוב לממכר נקניקיות בלחמניות באמסטרדם
**נקניקייה בלחמנייה** (באנגלית: **Hot dog**; תרגום מילולי: "כלב חם"; תעתיק: "הוֹט דוֹג") היא מאכל רחוב הנמכר לרוב במזנונים ודוכני מזון מהיר. המאכל מזוהה עם התרבות האמריקנית. מקור שמה באנגלית הוא במיתוס היתולי מסוף המאה ה-19, לפיו מקור הנקניקייה הזולה הוא בבשר כלב.

הכנה ותוספות
------------

את הנקניקייה בלחמנייה מכינים מנקניקייה מבושלת במים, צלויה או מעושנת המוכנסת לתוך לחמנייה טרייה. יש המוסיפים תוספות ורטבים פופולריים, כגון: קטשופ, חרדל, מיונז, חומוס, בצל מטוגן, מלפפון חמוץ, כרוב כבוש ועוד. את הנקניקייה בלחמנייה נהוג להכין בסמוך לזמן האכילה ולאוכלה בעודה חמה.

היסטוריה ומקור המאכל
--------------------

קיימות מספר גרסאות לגבי מוצאו של המאכל ושמו המקורי. על פי גרסה אחת, מקור המאכל הוא בפרנקפורט שבגרמניה, שם הוא נקרא "פרנקפורטר" (Frankfurter) או בקיצור "פרנק". נקניקיות העשויות מבשר חזיר היו מוגשות בלחמנייה לאורחים באירועי הכתרה של מלכים בגרמניה כבר במאה ה-13. על פי גרסה אחרת, מקור המאכל הוא בווינה שבאוסטריה, שם הוא נקרא "וִינֶר" (Wiener) או "ויני", כפי שהגרמנים ביטאו את שם העיר; בווינה נהגו להגיש נקניקיות עשויות משילוב של בשר בקר ובשר חזיר. 

לגבי הגעת המאכל לארצות הברית, יש הטוענים כי המהגר הגרמני צ'ארלס פלטמן הביא עִמו ב-1867 את רעיון הנקניקייה בלחמנייה לקוני איילנד, מוצר שהתאים לממדיה הקטנים של עגלת המכירה שלו ברחובות. גרסה אחרת מייחסת את הרעיון לאשתו של הגרמני אנטון פויכטוואנגר (Feuchtwanger), שמכר נקניקיות ברחובות סנט לואיס ואנשים נהגו לקחת לו את הכפפות כדי שלא ייכוו בידיהם כשהגיש להם את הנקניקייה החמה, ולפיכך החל להניח אותה בלחמנייה. פויכטוואנגר החל למכור אותן לראשונה באירועים המוניים בתערוכה העולמית של שיקגו (1893) או של סנט לואיס (1904). בתחילת המאה ה-20 הפך ממכר הנקניקיות בלחמניות לנפוץ ביותר ברחובות ובאירועים המוניים כגון תחרויות ספורט גדולות וירידים.

גרסה אחרת, לגבי המצאת האופן של אכילת נקניקיות בלחמנייה, מתייחסת לתקופת השביתה המפורסמת, שהתרחשה באנגליה בשנת 1920, שבה לא פעלו המכבסות. האנגלים המהוקצעים, שלא יכלו לחשוב על כך שיגעו בידיהם בנקניקיות השמנוניות, היו רגילים לאכול אותן עם כפפות, אך לא יכלו לכבס את כפפותיהם בשל השביתה - מה שגרם לירידה במכירות הנקניקיות בכל אנגליה. יום אחד, חשב מוכר על הרעיון להגיש את הנקניקיות בתוך לחמניות, ואכן - ביום שלמחרת אי אפשר היה למצוא אפילו לחמנייה אחת בכל המאפיות בלונדון.

ראו גם
------

* סגנון קרוליינה

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **נקניקייה בלחמנייה** |

* בלדד השוחי, למה קוראים לנקניקיה הוט דוג?, באתר ערוץ עשר‏, 13 ביולי 2004 (במקור, מאתר "nana10")

הערות שוליים
------------

1. ↑  פרנקפורטר, באתר Online Etymology Dictionary (באנגלית)
2. ↑  וינר, באתר Online Etymology Dictionary (באנגלית)
3. ↑  History of the Hot Dog, באתר ePopcorn (באנגלית)
4. ↑  Hot Dog History, באתר Hot Dog Chicago Style (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550756005171
* GND: 7703875-7
* LCCN: sh85051576

 |
אבן חקוק בשבע שפות - "לא עוד!"
אנדרטה במחנה דכאו ועליה הכיתוב "לעולם לא עוד" ביידיש (קיינמאל מער), בצרפתית (Plus jamais), באנגלית (Never Again), בגרמנית (Nie wieder) וברוסית (Больше никогда)
**לעולם לא עוד** (ביידיש: **קיינמאָל מער**; באנגלית: **Never Again**; ברוסית: **Никогда больше**; בפולנית: **Nigdy Więcej**) הוא ביטוי המתאר לקח שלמד העם היהודי מהשואה ולפיו אסור שפשע כזה - רצח עם גזעני, אכזרי ושיטתי - יתרחש בשנית.

בהקשר למדינת ישראל הביטוי משמש כמוטו לאחת ממטרות הקמתה: הבטחת ביטחון העם היהודי ודאגה לכך שרצח עם שיטתי כנגד העם היהודי לא יתרחש בשנית. הביטוי נפוץ בהקשר של צבא יהודי והגנה עצמית, כאשר ההקשר הוא שכוח יהודי לוחם וחמוש יבטיח שהעם היהודי לא יעמוד שוב חסר מגן. הביטוי משמש גם כהצדקה להתחמשות של ישראל והפעלת צה"ל למרות ביקורת בינלאומית. בין השאר נטען שהנשק הגרעיני שלכאורה יש לישראל נועד להבטיח ש"לעולם לא עוד" יעמדו היהודים, ובפרט ישראל, בפני השמדה, וזאת על ידי הרתעה אסטרטגית וברירת שמשון.

הביטוי משמש גם מוטו לצבאיות היהודית ונפוץ בנאומים מדיניים, טקסי זיכרון, בעיתונות, במאמרי דעה, בפרסומים שונים ועוד.  
 הביטוי גם נמצא בשימוש בקרב ארגונים שונים, בהם הליגה להגנה יהודית; בשנת 1971 כתב מנהיג הליגה, הרב מאיר דוד כהנא, את ספרו הראשון וקרא לו בשם "Never Again". להקת המטאל Disturbed כתבה שיר בשם "Never Again" שנושאו הוא השואה ומניעת שואה נוספת נגד העם היהודי. בשנת 2000 יצא ספרו של ההיסטוריון מרטין גילברט: Never Again: A History of the Holocaust.

יש המכלילים אותו למוסר השכל אוניברסלי: על הקהילה הבין-לאומית להבטיח ולפעול שרצח עם לא יתרחש בשנית, כפי שהתרחשה השואה. כך למשל עשה שר החוץ האמריקאי ג'ון קרי שימוש בביטוי "לעולם לא עוד" בהתייחס לצורך של ארצות הברית להגיב צבאית על המתקפה בנשק כימי בסוריה שביצע נשיא סוריה בשאר אל-אסד.

הרב מאיר כהנא בספרו "הליגה להגנה יהודית" כתב פרשנות נוספת לביטוי זה: "הסיסמה המחשמלת "לעולם לא עוד" לא נועדה להכריז שלא תתרחש עוד פעם שואה. לא ייתכן להצהיר דבר כזה, כי המציאות היא שכל עוד שוכנים יהודים בין לא-יהודים, יש סכנה שתהיה שואה. אלא, פירוש הסיסמה הוא שאם, חס ושלום, תהיה עוד שואה או גילוי אנטישמיות אחר, לעולם לא תחזור על עצמה אותה פסיביות אדישה ופחדנית מצד אחים יהודיים — "לעולם לא עוד" שערוריית שתיקה. את הייעוד הזה היצבנו לעצמנו, וכך יצא לדרך המאבק למען יהודי ברית המועצות".

קישורים חיצוניים
----------------

ויקישיתוף מדיה וקבצים בנושא **לעולם לא עוד** בוויקישיתוף
* לעולם לא עוד - מה למד העולם מהשואה, קורס של מכללת אורנים ובית לוחמי הגטאות
* ח"כ ליה שמטוב,  לעולם לא עוד, בארכיון האינטרנט, אתר ישראל ביתנו, 2012
* אהרון חבר, מאמר העוסק בשואה ובאמנות המנציחה אותו תחת הכותרת "לעולם לא עוד Never Again", אתר e-mago
* יוני שטבון, הציונות האמונית והמונח "לעולם לא עוד", ערוץ מאיר

הערות שוליים
------------

1. ↑  הרמטכ"ל באושוויץ: "לעולם לא עוד", וואלה!, 30 באפריל 2008.
2. ↑  אובמה: "בואו נתנגד לאנטישמיות ונעניק משמעות אמיתית למילים לעולם לא שוב", באתר של "רשת 13" (במקור, מאתר "nana10")
3. ↑  קרי והייגל בסנאט: "לסירוב לתקיפה בסוריה תהיה משמעות גם מול הגרעין האיראני", באתר של "רשת 13" (במקור, מאתר "nana10")
4. ↑  סיפורה של הליגה להגנה יהודית :: פרק א- היהדות הסובייטית: שומר אחי אנוכי!, באתר www.rabbikahane.org (ארכיון)
פירוש נוסף ערך זה עוסק בראש המועצה המקומית דלית אל-כרמל. אם התכוונתם לנכדו, יזם הייטק, ראו קופטאן חלבי.
**קופטאן חלבי** (בערבית: **قفطان حلبي**, בתעתיק מדויק: **קפטאן חלבי**; 1909 - 2 בינואר 1970) היה ראש המועצה המקומית דלית אל-כרמל הראשון ומראשוני יוצרי שיתוף הפעולה היהודי - דרוזי במלחמת העצמאות.
ראש חמולת חלבי, החמולה הדרוזית הגדולה ביותר בישראל.

קורות חיים
----------

קופטאן עזאם חלבי נולד בדלית אל-כרמל ב-1909. בתקופת המנדט הבריטי היה אחד המוכתרים של כפרו. ב-1951 נבחר לראש מועצת דלית אל־כרמל הראשון ומאז נבחר שוב ושוב, במשך 19 שנים עד יום מותו. בתפקידו כראש מועצת דלית אל-כרמל היה האחראי להכנסת מערכות החשמל, המים והטלפון, לראשונה, ליישובו.

בתחילת דרכו הפוליטית בישראל היה חבר מפא"י ועמד בקשרים הדוקים עם ראש עיריית חיפה אבא חושי, אולם לאחר הקמת גח"ל ב-1965 הצטרף אליה, יש הטוענים עקב סכסוכים פנימיים בינו לבין המחלקה הערבית במפא"י. לפני הבחירות לרשויות המקומיות בישראל (1969), הבחירות האחרונות שקדמו למותו, חזר והצטרף למפלגת העבודה.

שבועות אחדים לפני מותו הגיש אחד מחברי המועצה המקומית בקשה לבג"ץ, לפסול אותו מלכהן בתפקיד ראש מועצה הואיל ונטען כי הוא אנאלפבית. צו על תנאי אף ניתן בעקבות זאת, אולם לפני מותו הוא הספיק להגיש תצהיר המכחיש את הטענה.

על שמו קרוי בית הספר חטיבת הביניים "קופטאן חלבי", בדלית אל-כרמל.

קישורים חיצוניים
----------------

* "מת קופטאן חלבי ראש מועצת דלית אל-כרמל", "דבר", 4 בינואר 1970
* סיפור חייו של שייך קופטאן חלבי, פורטל הכרמל, 11 ביוני 2022

הערות שוליים
------------

1. ↑  בית הספר, חטיבת הביניים "קופטאן חלבי" בדלית אל-כרמל
אין תמונה חופשיתאין תמונה חופשית
**קנג' מנסור** (1933 – יוני 2021) היה פעיל ציבור דרוזי ישראלי, שכיהן כראש מועצת עספיא.

קורות חיים
----------

קנג' מנסור היה בנם השני של נג'יב וכמלה. במשפחתו היו שלושה בנים נוספים ובת. נג'יב מנסור היה מוכתר עספיא בשנים 1931–1948. בקיץ 1947 החביא אביו בביתם לוחם פלמ"ח, שהשתתף במבצע לפיצוץ תחנת הרדאר הבריטית שעל הכרמל. נג'יב מנסור כיהן כראש המועצה המקומית עספיא בשנים 1959–1965.

אחרי סיום לימודיו בבית הספר היסודי בעספיא החל ללמוד בבית הספר התיכון המקצועי בסמ"ת בחיפה. הוא קיבל שם תואר הנדסאי מכונות. מנסור החל לעבוד בבתי הזיקוק בחיפה. היה פעיל בוועד העובדים במפעל.

בשנת 1972 נבחר לתפקיד מזכיר מועצת הפועלים של עספיא ודלית אל-כרמל מטעם המערך. לאחר שלוש תקופות כהונה כמזכיר מועצת הפועלים התמודד על ראשות המועצה המקומית ביישוב ב-1989 ונבחר לתפקיד. הוא מילא אותו עד 1998. בבחירות המקדימות במפלגת העבודה ב-1992 העביר את תמיכתו משמעון פרס ליצחק רבין.

משפחתו
------

בשנת 1955 נישא מנסור לחוסן. נולדו להם חמישה ילדים.

אחיו הבכור של מנסור, כמאל, היה יועץ לענייני ערבים בלשכתו של נשיא המדינה. הוא מילא את התפקיד תחת שבעה נשיאים, מזלמן שזר ועד שמעון פרס.

בנו של מנסור, בהיג', מכהן כראש המועצה המקומית עספיא. לפני כן שירת בצבא הקבע ועבד במשרד החוץ, שם שימש כשגריר באנגולה וברפובליקה הדומיניקנית, כחבר במשלחת ישראל באו"ם וכראש המחלקה הבין-דתית.

קישורים חיצוניים
----------------

* אלי אשכנזי‏, בילדותו החביאו הוריו לוחם פלמ"ח, בבגרותו היה לחוליה בשרשרת שהנהיגה את עספיא, באתר וואלה!‏, 26 ביוני 2021
* קנג מנסור ראש מועצת עוספיה לשעבר הלך לעולמו, פורטל הכרמל והצפון, 18 ביוני 2021
**רג'ינלד אדווארד הארי דייר** (באנגלית: **Reginald Edward Harry Dyer**; 9 באוקטובר 1864 – 23 ביולי 1927) היה קצין בצבא הבריטי, אשר פיקד על כוחות בהודו, והתפרסם בעיקר כמי שיזם וביצע את טבח אמריטסר.

ביוגרפיה
--------

דייר נולד ב-9 באוקטובר 1864 בעיר מרי שבהודו הבריטית (כיום בפקיסטן). אביו, אדוארד, היה המנהל של מבשלת מרי המפורסמת. עד גיל 11 הוא למד בבתי ספר בהודו, ולאחר מכן עבר ללמוד באירלנד. לאחר סיום לימודיו היסודיים למד לזמן קצר רפואה בקולג' המלכותי לכירורגיה בדבלין. לאחר מכן למד באקדמיה הצבאית המלכותית בסנדהרסט וב-1885 התגייס לצבא בריטניה. הוא הוצב ברגימנט המלכה המלכותי (מערב סארי) כלוטננט.

דייר השתתף בהרגעת המהומות בבלפסט ב-1886. שנה לאחר מכן הוא השתתף במלחמה האנגלו-בורמזית השלישית. לאחר מכן שרת בצבא בנגל, ומונה למפקד הרגימנט הפנג'אבי ה-25. ב-1895 הוא השתתף במערכה לשחרור צ'יטראל.ב-1910 הוא הועלה לדרגת לוטננט קולונל. במהלך מלחמת העולם הראשונה, הוא שימש כמפקד "כוח סייסטן". כוח מיוחד שנועד למנוע מסוכנים גרמנים לחדור מפרס לאפגניסטן ולעורר התקוממות אנטי-בריטית. ב-1915 הוא הועלה לדרגת קולונל. ב-1916 הוענקה לו דרגה זמנית של בריגדיר גנרל.

ב-13 באפריל 1919, התאספו בגן ג'אליאנוואלה בעיר אמריטסר שבפנג'אב בערך 20,000 אזרחים במהלך חג לאומי. הם הפרו בכך את הצו הצבאי הבריטי שאסר על התכנסות, אולם מעטים מבין המפגינים ידעו על קיומו של הצו. דייר הופיע במקום יחד עם 50 רובאים, מהם 25 גורקים ו-25 ספווים. בלי להזהיר את האזרחים, הורה דייר לאנשיו לפתוח באש חופשית. בטבח נהרגו 379 אזרחים ונפצעו למעלה מאלף נוספים.

ועדת חקירה הוקמה כדי לחקור את הטבח. הוועדה קבעה שדייר פירש באופן שגוי את חוקי החירום. הוא לא הועמד לדין פלילי, אך נשללה ממנו דרגת הבריגדיר גנרל הזמנית שלו. רודיארד קיפלינג, שטען שדאייר היה "האיש שהציל את הודו", פתח קופת גמל שגייסה מעל 26,000 ליש"ט, כולל כסף שנתרם על ידי קיפלינג עצמו. לעומת זאת, ועידת מפלגת הלייבור הבריטית בסקרבורו העבירה פה אחד החלטה ב-24 ביוני 1920 בה היא מגנה את טבח אמריטסר כ"פעולה אכזרית וברברית".

חודש לאחר הטבח, נשלח דייר להשתתף במלחמה האנגלו-אפגנית השלישית. ב-17 ביולי 1920 הוא עזב את הצבא. בכספים שקיבל, השתמש דייר כדי לקנות חווה ובית בלונג אשטון, שם התגורר עד מותו ב-23 ביולי 1927 משבץ מוחי.

קישורים חיצוניים
----------------

* רג'ינלד דריי באנציקלופדיה בריטניקה
* Reginald Edward Harry Dyer – The Butcher of Amritsar

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282744405171
* BnF: cb150330068 (data)
* GND: 120688603
* ISNI: 0000 0000 3950 344X
* LCCN: nb99138293
* NTA: 314238158
* SNAC: w67m4vrx
* SUDOC: 100473091
* VIAF: 74690105
* WorldCat: lccn-nb99138293

 |
**מבצע טרבראש** (באנגלית: Tarbrush, מילולית – מברשת זפת) היה סדרה של פשיטות קומנדו בריטיות במהלך מלחמת העולם השנייה, התרחשו ב־1944 בצפון צרפת. בוצעו על ידי לוחמי קומנדו מס' 10. מטרת המבצעים הייתה סיור מקדים, מודעיני הנדסי לפלישה לנורמנדי. צילומים וראיות אחרות למוקשים ולמלכודות אחרות בחוף.

מהלך המבצע
----------

במהלך ההכנות לפלישה לנורמדי, תקף מטוס בריטי פילבוקס בחוף הצרפתי. המטוס צילם סרטים במהלך התקיפה. המדענים שבדקו את התמונות הבחינו שהיו פיצוצים מתחת למים כאשר רקטות המטוס נפלו לאוקיינוס. מכיוון שזו הייתה עדות אפשרית למוקשים, נדרשו בעלות הברית לבדוק האם האויב פרש סוג חדש של מיקוש.

שלוש ממשימות היו בפיקודו של גורג ליין. המשימה שהוביל ליין דרשה סיור של שני קילומטרים בחוף שמור בכבדות. משלחתו מצאה כי במים הסמוכים לחוף, התקינו הגרמנים מוקשי טלר על עמודים. בגאות, המוקשים היו מתחת למים, וכלי הנחיתה לא היו מסוגלים לראות אותם, במיוחד בלילה, וכך יפגעו בהם. עם זאת, ההתקנה לא התחשבה בעובדה שהמוקשים אינם אטומים למים ובכך נפגמו.

בגלל הקורוזיה, המוקשים הפעלו רק מהרקטות של מטוסי חיל האוויר המלכותי. מסקנתו של ליין הייתה כי הפריסה הייתה אלתור מהיר, ולא מייצגת את התקדמות הטכנולוגיית המוקשים של הגרמנים.

במהלך פיקוד על אחד ממבצעי טרבראש על חוף פה־דה־קאלה זמן קצר לפני הפלישה לנורמנדי, נתפס ליין על ידי הגרמנים בתאריכים 18–19 במאי 1944. ליין ציפה להוצאה להורג על פי פקודת הקומנדו של היטלר, אך במקום זאת הוא נחקר על כס תה על ידי רומל. ליין העמיד פנים שאינו יודע גרמנית, והוא בעצם וולשי (הסתיר את מבטאו ההונגרי כשדיבר אנגלית). נכלא בכלא פרזנס ליד פריז ואז באופלאג IX-A / H בטירת ספנגנברג בהסן.

מאוחר יותר נמלט והסתתר אצל גיסו ויקטור רוטשילד בפריס.

על ארבע המשימות פיקד קפטן הילטון-ג'ונס, מהבסיס בדובר. רס"ן ארנסט ליי סמית' (אז קפטן) הוביל את מבצע טורברוש 8 ב־Quend Plage והביא בהצלחה מידע חיוני כולל מוקש טלר. סמית וצוותו עוטרו בצלב הצבאי. מאוחר יותר הצטרף לשתי פעולות דומות בווסטקאפל לקראת נחיתות וולשרן ב־1 בנובמבר 1944.

| שם קוד | תאריך | יעד |
| --- | --- | --- |
| טרבראש 3 | 16/17 מאי 1944 | דיונות בריי |
| טרבראש 5 | 15/16 מאי 1944 | דנקרק |
| טרבראש 8 | 15/16 מאי 1944 | Quend |
| טרבראש 10 | 17/18 מאי 1944 | אוניבל |

לקריאה נוספת
------------

* Anderson, Duncan (2000). *The Fall of the Reich: D-Day to the Fall of Berlin*. Zenith Press. ISBN 0760309221.
* van der Bijl, Nick (2006). *No. 10 Inter-Allied Commando 1942–45*. Osprey Publishing. ISBN 1-84176-999-1.

הערות שוליים
------------

1. 1 2  (van der Bijl 2006, pp. 22–24)
2. 1 2  "Modern Day Commando". נבדק ב-21 בדצמבר 2012. `{{cite web}}`:  (עזרה)
3. ↑  אתר למנויים בלבד  Colonel George Lane (Obituary), The Telegraph, 26 March 2010
4. ↑  Chris Mair (1 באפריל 2010). "Obituary: Colonel George Lane". *The Scotsman*. Edinburgh. נבדק ב-2010-04-07. `{{cite news}}`:  (עזרה)
5. ↑  (Anderson 2000)
**קי-יאנה דלאנו הובר** (נולד ב-18 בינואר 2002) הוא כדורגלן הולנדי ממוצא סורינאמי שמשחק בעמדת הבלם בוולברהמפטון וונדררס.

קריירה
------

הובר נולד באמסטרדם שבהולנד. אביו, שהיה שחקן פוטבול בעברו, קרא לו על שמו של שחקן הפוטבול קי-יאנה קרטר ((אנ')), ששיחק ב-NFL.

בדצמבר 2018, הוא התחיל להתאמן עם הקבוצה הבוגרת של ליברפול, בזמן שמאמן הקבוצה יורגן קלופ תיאר אותו בעל ביטחון עצמי" ו"נחמד לצפייה". הובר קיבל את הספרה 51, לקראת משחק במסגרת גביע ה-FA של ליברפול מול וולברהמפטון וונדררס ב-7 בינואר 2019 באצטדיון מוליניו. שבמהלך המשחק נכנס למגרש כמחליף לדיאן לוברן שנפצע בדקות הראשונות. הופעתו של הובר הפכה אותו לשחקן הצעיר ביותר ששיחק אי פעם עבור ליברפול בגביע ה-FA.

ב-19 בספטמבר 2020, הובר חתם בוולברהמפטון וונדררס, בסכום של כ-9 מיליון פאונד. ב-27 בספטמבר 2020, הוא ערך את הופעת הבכורה שלו בפרמייר ליג ובמדי וולברהמפטון וונדררס, בהפסד 4-0 נגד וסטהאם יונייטד.

קישורים חיצוניים
----------------

ויקישיתוף מדיה וקבצים בנושא **קי-יאנה הובר** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Joseph Zucker, Liverpool's Ki-Jana Hoever Talks Jurgen Klopp, Virgil Van Dijk, UCL in B/R AMA, Bleacher Report, ‏6 באוגוסט 2020
2. ↑  Jurgen Klopp reveals why teen sensation Ki-Jana Hoever is a 'joy to watch', mirror
3. ↑  Liverpool consider handing FA Cup debut to 16-year-old Ki-Jana Hoever, telegraph
4. ↑  Ki-Jana Hoever: Wolves sign defender from Liverpool on five-year deal, skysports

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קי-יאנה הובר"**.
מראה בחוות השיקום "סוסיתא" של עמותת פגסוס
**פגסוס - הצלה ושיקום של סוסים, חמורים וחיות משק** היא עמותה ישראלית העוסקת בחילוצם ובשיקומם של סוסים וחמורים הנתונים להזנחה ולהתעללות. שמה של העמותה משלב את המילה העברית סוס בשמו של הסוס המיתולוגי פגסוס. ייחודה של העמותה הוא בכך שהיא מקדישה את פעילותה למען סוסים וחמורים, בעוד שיתר העמותות הישראליות העוסקות בתחום ההצלה והסיוע לבעלי חיים, מתמקדות בטיפול בכלבים ובחתולים.

היסטוריה
--------

העמותה הוקמה על ידי מגדל הסוסים צביקה תמוז, לאחר ששימש כתובת לעמותות שונות אשר דיווחו לו על מקרי התעללות בבעלי חיים גדולים. עמותות אלה לא היו ערוכות לטפל במקרים הללו, והן בקשו את סיועו של תמוז המחזיק בסוסים משלו ובמקום המתאים לטיפול בהם. תמוז נחשף למקרי התעללות והזנחת סוסים, ובשנת 2004 החל מטפל בפניות של משטרת התנועה, החברה הלאומית לדרכים, וטרינרים עירוניים ועוד, אשר נחשפו למקרי התעללות או שוטטות של סוסים וחמורים בכבישי הארץ, אגב סיכון התנועה. תופעה נוספת עימה נאלץ תמוז להתמודד, הייתה שימוש בסוסים ובחמורים בידי אספני ברזל, שהגיעו למרכז הארץ בעיקר מהשומרון. אספני הברזל רתמו את הבהמות לעגלות משא כבדות, אך מנעו מהם תזונה וטיפול הולמים. שלוש שנים לאחר תחילת פעילותו, בשנת 2007, ייסד תמוז את עמותת פגסוס. 

מאז הקמתה חילצה העמותה עשרות סוסים וחמורים, לעיתים אגב הפעלת סנקציות ההחרמה הקבועות בחוק צער בעלי חיים, והביאה אותם להחלמה ולטיפול בחוות "סוסיתא" המשמשת להם כבית מחסה. חלק מבעלי החיים נמסרו לאימוץ וחלקם נותרו בחווה. העמותה שמרה משך שנים על פרופיל נמוך מחשש להתנכלות מצד בעליהן של החיות שהוחרמו, אולם עם התמשכות פעילותה היא זכתה לפרסום ולבסוף גם להכרת המשרד להגנת הסביבה, המסייע לה במימון פעולת החילוץ הראשונית. גם כיום נשמר מיקום החווה בצנעה. העמותה פועלת גם בתחום החינוך ואף מאפשרת לאמץ בעל חיים מבלי להוציאו מהחווה.

קישורים חיצוניים
----------------

* 

* אתר האינטרנט הרשמי של פגסוס
* פגסוס, ברשת החברתית פייסבוק
* פגסוס, באתר "גיידסטאר ישראל"
* כתבה בעיתון הבריטי "הטלגרף", דצמבר 2011
* אודות העמותה ב-World Society for the Protection of Animals
* אודות פגסוס (THE JEWISH CHRONICLE ONLINE)